<classify> WAHADHIRI wa vyuo vya elimu ya juu wameunga mkono kauli ya Rais John Magufuli kwamba baadhi ya shahada zinazotolewa na vyuo vikuu sasa hazina hadhi bali wanafunzi wanamaliza vyuo ili kupata vyeti.Aidha wameshauri kufanyika kwa maboresho ya elimu na kuwe na msukumo wa kuwajali walimu kimaslahi lakini pia kuwaendeleza kitaaluma.Wakizungumza na gazeti hili kwa nyakati tofauti, wasomi hao wamesema tatizo la shahada za kudesa katika vyuo vikuu nchini ni kubwa na linahitaji ufumbuzi wa kudumu ili kuhakikisha nchi inapata wasomi wazuri wanaomaliza vyuo na vyeti vinavyolingana na elimu waliyoipata.Juzi Rais Magufuli akizindua Maktaba ya Kisasa ya Chuo Kikuu cha Dar es Salaam UDSM aliutaka uongozi wa chuo hicho kuhakikisha shahada wanazotoa zina viwango vya juu na si shahada za kudesa na kuwataka wahadhiri kuwa wakali.Mhadhiri wa Chuo Kikuu cha Dodoma UDOM, Dk Frank Tillya alisema walimu wanaowafundisha wanafunzi hao nao pia wanachangia kwa kiasi kikubwa kuporomoka kwa elimu ya vyuo vikuu.Walimu nao wanachangia kwa kiasi kikubwa, wengi hawana maadili kwa sababu kama una maadili huwezi kukubali kuona mwanafunzi anatoka hajui kitu, wanafunzi wengi wanatoka hawana kabisa quality kiwango ya shahada kwa sababu hawakufundishwa kufikiri, alisema.Alisema wanafunzi wengi wanafanya tu mitihani ili kufaulu, lakini elimu yao haiakisi hadhi ya shahada hata wanapomaliza vyuo, jambo ambalo linaleta changamoto katika kupata kazi kwani wanakuwa hawana uwezo wa kushindana.Hata ukiangalia interview za kazi utabaini tatizo kubwa kwani vyeti wanavyokuja navyo vinakuwa na ufaulu mkubwa lakini wanapohojiwa unabaini kichwani hawana ujuzi unaofanana na ufaulu wao, alisema.Dk Frank alisema ingawa Rais Magufuli hakueleza kwa kirefu ukubwa wa tatizo hilo, lakini ni suala linalohitaji mjadala wa kitaifa ili kulipatia ufumbuzi wa kudumu.Mhadhiri wa Chuo Kikuu cha Dar es Salaam UDSM, Dk Benson Bana alisema shahada ya sasa haimfanyi mhitimu kupata uwezo wa kuchanganua mambo wala kufikiri kwa mapana.Hili ni tatizo la kitaifa sijui tumejikita zaidi katika elimu nyingine, kijana amehitimu chuo lakini ukimwambia akuandikie barua au mpe habari ya kurasa tatu mwambie aifupishe hawezi, alisema Dk Bana.Hata hivyo, Dk Bana alisema moja ya sababu ya kushinda kuimarika kwa kiwango cha elimu ni mfumo wa elimu ya juu ambao alisema hauvidhibiti vyuo kuzalisha elimu bora kwa kiwango cha kutosha.Aidha alisema baadhi ya walimu wanatekeleza wajibu tu lakini hawana moyo wa kuwasaidia wanafunzi kupata maarifa na wengine hawana sifa kabisa za ualimu ambapo alishauri kufanyike maboresho ya elimu ya juu.Alisema elimu ya vyuo vikuu inashuka hasa vyuo vinavyoanzishwa sasa na kwamba mwanafunzi anavyojibu mtihani wake na alama anazopewa na mwalimu wake havilingani na kwamba wanafunzi wanataka matokeo mazuri bila kuyasumbukia.Na aliyewahi kuwa Mkuu wa Chuo Kikuu Huria cha Tanzania OUT, Profesa Tolly Mbwete amesema uongozi wa vyuo uwe tayari kushughulikia tatizo hilo ili kuongeza ubora wa elimu nchini.Alisema tatizo hilo lipo katika vyuo vingi kwani wanafunzi wengi hawana bidii ya kujisomea ili kupata maarifa badala yake wanataka kuhitimu ili wapate vyeti safi vya kwenda kutafutia ajira.  <topic>: kitaifa 